
POROČILO O REDNEM INŠPEKCIJSKEM PREGLEDU NAPRAVE, KI LAHKO POVZROČI ONESNAŽEVANJE OKOLJA VEČJEGA OBSEGA



Zavezanec: Kovis-livarna proizvodnja, trgovina in storitve, d.o.o., Železarska cesta 3, 3220 Štore.

Naprava / lokacija: Železarska cesta 3, 3220 Štore.
                                 
Datum pregleda: 15. 4. 2025

Okoljevarstveno dovoljenje (OVD) številka: 35407-90/2006-11 z dne 19. 10. 2007, s spremembami.

Usklajenost z OVD: V letu 2025 je bil opravljen integralni inšpekcijski pregled. Stalijo lahko 90 ton zlitin na dan in predelajo 7.140 ton nenevarnih odpadkov letno.
· Emisije hrupa: vrednosti kazalcev hrupa so na vseh ocenjevalnih mestih v okviru predpisanih vrednosti. 
· Emisije snovi v zrak: v letu 2024 je na izpustu Z19 in Z20 prišlo do preseganja masnega pretoka za parameter benzen, medtem ko je emisija snovi v zrak iz preostalih merjenih parametrov skladna z določilo OVD.
· Emisije snovi v vode: V proizvodnem procesu zavezanca industrijska odpadna voda ne nastaja, zato ni predpisanega obratovalnega monitoringa emisij snovi v vodo. Upravljanje hladilnega sistema vrši Petrol Energetika, d.o.o.. Komunalna odpadna voda se odvaja v javno kanalizacijo, ki se zaključi s komunalno čistilno napravo Celje.
Na področju odpadkov nastopajo kot povzročitelj odpadkov in kot predelovalec. Na obeh področjih ravnanja z odpadki vodijo postopke skladno z OVD in Uredbo o odpadkih.

Zaključki / naslednje aktivnosti: 

Zavezanec je v postopku spremembe OVD (vloga oddana 17. 10. 2023), pri čemer je na MOPE že posredoval vso zahtevano dokumentacijo. Do razhajanj pri emisijah snovi v zrak je prišlo zaradi že izvedene tehnološke spremembe, ki ni zajeta v trenutno veljavnem OVD. Upravljavec naj bi z uvedenimi spremembami glede na Oceno dodatne obremenitve zunanjega zraka, št. 2506 z dne marec 2021, ki jo je izdelal Elektroinštitut Milan Vidmar, zmanjšal emisije snovi v zrak. Kot izhaja iz mnenja pooblaščenega izvajalca meritev Eko Ekoinženiring, d.o.o., pa je upravljavec s posodobitvijo livarne uvedel tudi najboljše razpoložljive tehnike iz Zaključkov o BAT za livarne in kovačnice, in da v obstoječem stanju obratuje skladno z veljavnimi prepisi ter ne povzroča čezmerne obremenitve okolja zaradi emisije benzena iz izpusta Z19 in Z20.

